ธปท.จับตาสินเชื่อลีสซิงเป็นพิเศษ
ขยายตัวพรวดพราด5.7แสนล. ยังไม่พบ&#8216;หย่อนยานลางร้าย&#8217;
8 ก.ย. 2554

ขยายตัวพรวดพราด5.7แสนล. ยังไม่พบ‘หย่อนยานลางร้าย’
ธปท.สั่งจับตาสินเชื่อลีสซิงเป็นกรณีพิเศษ เหตุขยายตัวเร็ว แต่ยังไม่มีสัญญาณร้าย
นางสาลินี วังตาล ผู้อำนวยการอาวุโส ฝ่ายตรวจสอบ 1 ธนาคารแห่งประเทศไทย (ธปท.) กล่าวยอมรับว่าขณะนี้ ธปท.มีการจับตาดูสินเชื่อเพื่อการเช่าซื้อรถยนต์หรือสินเชื่อลีสซิงมากขึ้น เพราะเป็นประเภทสินเชื่อที่มีการขยายตัวได้ดีมาก จนส่งผลให้สินเชื่อเติบโตได้ค่อนข้างรวดเร็ว
นางสาลินี ชี้แจงว่า การขยายตัวที่ดีของสินเชื่อลีสซิง ส่วนหนึ่งน่าจะเป็นผลจากภาวะเศรษฐกิจที่ ขยายตัวได้ในระดับที่ดี ประกอบกับผู้บริโภคมีความมั่นใจในการบริโภค ก่อนที่ราคาสินค้าต่างๆ จะปรับตัวสูงขึ้นตามเงินเฟ้อ ซึ่งถ้าไม่แน่ใจว่าเงินเฟ้อจะสูงขึ้นอีกหรือไม่ หรือสินค้าจะแพงขึ้นหรือไม่ ประชาชนก็คงเลือกจะบริโภคสินค้าไว้ก่อนที่ราคาจะปรับตัวสูงขึ้น
“ที่ต้องจับตาดูเป็นพิเศษ เพราะลีสซิงขยายตัวได้ดี ทำให้สินเชื่อมันโตเร็ว เลยต้องเข้าไปดู แต่เท่าที่เรื่องการหย่อนมาตรฐานไม่เห็น น่าจะโตได้ตามพื้นฐานเศรษฐกิจ และการทำแคมเปญการออกผลิตภัณฑ์ที่มีการพัฒนามากขึ้นของธนาคารพาณิชย์ที่ทำให้ปล่อยกู้ได้สะดวกรวดเร็วขึ้นก็ได้” นางสาลินี กล่าว
ผู้บริหาร ธปท.กล่าวว่า แนวโน้มการขยายตัวของสินเชื่อในช่วงครึ่งหลังของปีนี้ยังน่าจะเติบโตได้ดี ตามภาวะเศรษฐกิจที่ความต้องการสินเชื่อยังมีอยู่ต่อเนื่อง ขณะที่ระดับเอ็นพีแอลก็ยังไม่สูงขึ้นมาก ส่วนปัญหาภัยน้ำท่วมที่เกิดขึ้นก็ไม่น่าจะกระทบกับการขยายตัวของสินเชื่อโดยรวมและสร้างปัญหาหนี้เสีย แต่น่าจะมีผลกับสินเชื่อในส่วนของธนาคารภาครัฐอย่างธนาคารเพื่อการเกษตรและสหกรณ์การเกษตร (ธ.ก.ส.) มากกว่า
ธปท.รายงานสินเชื่อของระบบธนาคารพาณิชย์ในสิ้นไตรมาส 2 มีทั้งสิ้น 9.41 ล้านล้านบาท ในจำนวนนี้เป็นสินเชื่อเพื่อการบริโภคส่วนบุคคล 2.13 ล้านล้านบาท เป็นสินเชื่อเพื่อการซื้อและเช่าซื้อรถยนต์และรถจักรยานยนต์ 5.71 แสนล้านบาท เพิ่มขึ้นถึง 3.11 หมื่นล้านบาท หรือ 5.75% จากไตรมาสแรกที่มี 5.41 แสนล้านบาท